जासं, कोलकाता : सियालदह साउथ सेक्शन में रेल पटरी पार करते वक्त फंसी लूंगी को निकालने के प्रयास में ट्रेन से कटकर अधेड़ की मौत हो गई। सूत्रों के अनुसार दक्षिण 24 परगना जिले के मथुरापुर थाना अंतर्गत लालपुर के नाटोबेड़िया गांव निवासी युधिष्ठिर गाइन (49) कैंसर से पीड़ित था। काफी दिनों तक उसका उपचार एसएसकेएम अस्पताल में चला था। लेकिन किसी वजह से उसने अस्पताल जाना छोड़ दिया था। इसके बाद जयनगर के एक निजी अस्पताल में उसका इलाज शुरू हुआ था। मंगलवार सुबह युधिष्ठिर अस्पताल से अपने घर लौट रहा था। जयनगर स्टेशन पहुंचने के बाद वह ट्रेन पकड़ने के लिए प्लेटफार्म 2 पर जाने के लिए रेल पटरी को पार कर रहा था। तभी उसकी लूंगी पटरी में फंस गई। लूंगी को निकालने के चक्कर में उसका ध्यान ट्रेन की ओर से हट गया। इसी बीच आई ट्रेन की चपेट में आकर वह गंभीर रूप से जख्मी हो गया। रेल पुलिस ने उसे नीमपीठ ग्रामीण अस्पताल पहुंचाया, जहां डाक्टरों ने उसे मृत घोषित कर दिया। पुलिस ने शव को कब्जे में लेकर पोस्टमार्टम के लिए भेज दिया है।